Predkladacia správa

     	Návrh nariadenia vlády  Slovenskej republiky, ktorým sa mení a dopĺňa nariadenia vlády Slovenskej republiky č. 29/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na osobné ochranné prostriedky predkladá Ministerstvo práce, sociálnych vecí a rodiny Slovenskej republiky na základe úlohy č. 4 v mesiaci marec Plánu legislatívnych úloh vlády Slovenskej republiky na rok 2002.

      	Návrh nariadenia vlády je prioritou podľa čl. 70 Európskej dohody o pridružení a úlohou zahrnutou do prioritných úloh vlády Slovenskej republiky na rok 2002.

	Predkladaný návrh nariadenia vlády nadväzuje na schválenie zákona č. 436/2001 Z. z., ktorým sa mení a dopĺňa  zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov a na rokovania s predstaviteľmi Európskej komisie týkajúce sa návrhu PECA protokolu o posudzovaní zhody a uznávaní priemyselných výrobkov.
     
     	Predkladaným návrhom sa nariadenie vlády Slovenskej republiky č. 29/2001 Z. z. zosúlaďuje  so zákonom Národnej rady Slovenskej republiky č. 264/1999 Z. z. v znení zákona č. 436/2001 Z. z. najmä vo väzbe na nové vymedzenie základných pojmov a povinností subjektov spojených s uvádzaním výrobkov na trh. Upravuje sa informačná úloha autorizovanej osoby, ak odmietne vydať certifikát typu alebo zruší jeho platnosť. Návrhom nariadenia sa tiež spresňujú niektoré ustanovenia nariadenia vlády Slovenskej republiky č. 29/2001 Z. z., ktoré  implementuje smernicu Rady č. 89/686/ES z 21. decembra 1989 o zbližovaní právnych predpisov členských štátov týkajúcich sa osobných ochranných prostriedkov v oblasti vydávania ES vyhlásenia o zhode a umiestňovanie označenia CE, čím sa súčasne spresňujú predpoklady pre voľný pohyb osobných ochranných prostriedkov v režime medzinárodnej zmluvy.
.  
     	Návrh nariadenia nemá finančný, ekonomický, environmentálny vplyv, ani vplyv na zamestnanosť. 

	Návrh nariadenia vlády bol zaslaný na pripomienkové konanie okrem povinne pripomienkujúcim subjektom aj iným štátnym orgánom, spolu 40 pripomienkujúcim miestam. Do návrhu nariadenia vlády boli zapracované vecné pripomienky, ktoré neodporovali účelu nariadenia a pripomienky legislatívnotechnické. Výsledky pripomienkového konania sú uvedené vo vyhodnotení pripomienkového konania.
 
          Návrh nariadenia vlády bol predložený do Rady hospodárskej a sociálnej dohody SR, ktorá ho dňa 25. marca 2002 vzala na vedomie bez prerokovania.

           Návrh nariadenia vlády bol upravený podľa pripomienok Legislatívnej rady vlády Slovenskej republiky, ktorá ho prerokovala 7. mája 2002 a odporučila predložiť na rokovanie vlády Slovenskej republiky nové znenie.

Vyhlásenie

Ministerstva práce, sociálnych vecí a rodiny Slovenskej republiky

	Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 29/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na osobné ochranné prostriedky sa predkladá na rokovanie vlády Slovenskej republiky bez rozporov.